  Виталий Пронин Мар интыяськоз Удмурт коркан?7-тӥ инвожое 18.00 часын Ижысь филармониын Удмурт корка пумысен кылзонъёс ортчозы. Вань мылкыд карисьёс малпанзэс вераны быгатозы, мар интыяськыны кулэ Удмурт коркан. Вань дэмланъёс проект лэсьтӥсьёсын лыдэ басьтӥськозы. Тодады вайытом, Ижысь В. Короленко нимо ӟуч театрлэн вуж юртаз Удмурт культурая центр усьтыны чакламын. Со сярысь вераськон ӝутӥзы «Удмурт Кенеш» огазеяськонлэн азьветлӥсьёсыз, Удмуртилэн Тӧроезлэсь ужзэ быдэсъясен А. Бречаловен пумиськылыкузы. Шуэмын: Удмурт корка 2019-тӥ арлы усьтӥськыны кулэ ни.Али «Удмурт Кенеш» огазеяськон вотэсын юалляськон ортчытэ, мар интыяськыны кулэ Удмурт коркан. Вуизы ни трос пӧртэм дэмланъёс. Кылсярысь, тросэз куро та юртын одно ик удмурт кылъя, эктонъёсъя дунтэк занятиос мед ортчылозы шуыса. Покчи кырӟасьёслэн «Камали» студизылы но татын инты, пе, ярасал. Егитъёслэн «Шунды» огазеяськонысьтызы егитъёс шуо: умой луысал, быдэс ар ужась «Шундыкар» усьтӥськысал ке. Соку нылпиос пӧртэм ӧръёсъя кружокъёсы ветлысалзы. Егит анайёс радъяны косо нылпиослы «Шудон корка». Мукетъёсыз верало, кулэ, пе, удмурт сиён-юонъёсын кафе-ресторан, адӟытонъёсын зал, музей, удмурт книгаосын вуз карись магазин, IT парк, спортзал но мукет. Тӥ но, гажано эшъёс, быгатӥськоды пыриськыны та эчешонэ. Мария Векшина Туспуктэмез А. Горбуновлэн   